จ่อค้นวัดธรรมกาย ดีเอสไอพร้อม ขอออกหมาย
ผบ.ตร.ขีดเส้น 3เดือนปิดเกม,ศาลจังหวัดธัญบุรีออกหมาย เรียกพระสุธรรมสุธัมโม พบพนักงานสอบสวนรับทราบข้อหาให้ที่พักพิงคนร้ายและละเว้นการปฏิบัติหน้าที่ บิ๊กต๊อกชี้ การเปลี่ยนตัวรักษาการเจ้าอาวาสวัดพระธรรมกาย ต้องมีเอกสารหลักฐาน เปลี่ยนเองตามใจชอบไม่ได้ ด้าน ผบ.ตร.กร้าว จับกุมได้เมื่อไหร่จะไม่ให้ประกัน เพราะให้โอกาสมาหลายหน ส่วนตัวเชื่อว่ายังอยู่ในวัด รองโฆษก ตร.ตีลูกกัน หากพระธัมมชโยหลบหนีออกจากวัดได้ จะต้องลงโทษเจ้าหน้าที่ที่เกี่ยวข้อง ดีเอสไอรอแค่เอกสาร พร้อมเมื่อไหร่ลุยค้นวัดทันที,กรณีสำนักงานพระพุทธศาสนาแห่งชาติ (พศ.) รับเป็นคนกลางเจรจา ให้พระเทพญาณมหามุนี หรือธัมมชโย เจ้าอาวาสวัดพระธรรมกาย ที่ตกเป็นผู้ต้องหาคดีฟอกเงินสหกรณ์เครดิตยูเนี่ยน คลองจั่น ตามหมายจับกรมสอบสวนคดีพิเศษ (ดีเอสไอ) และหมายจับในคดีบุกรุกที่ป่าสร้างศูนย์ปฏิบัติธรรมเวิลด์ พีซ วัลเลย์ เขาใหญ่ ของสำนักงานตำรวจแห่งชาติ เข้ามอบตัว โดยล่าสุด พล.ต.ต.วรพงษ์ ทองไพบูลย์ รรท.ผบก.ปทส.เข้าแจ้งความพนักงานสอบสวน สภ.คลองหลวง จ.ปทุมธานี จับพระราชภาวนาจารย์ หรือทัตตชีโว รักษาการเจ้าอาวาสวัดพระธรรมกาย ฐานละเว้นการปฏิบัติหน้าที่ และให้ที่พักพิงพระธัมมชโยที่ตกเป็นผู้ต้องหาตามที่เสนอข่าวไปนั้น,ความคืบหน้าเรื่องนี้ เมื่อเวลา 09.30 น. วันที่ 6 ธ.ค. ที่กรมสอบสวนคดีพิเศษ พ.ต.อ.ไพสิฐ วงศ์เมือง อธิบดีดีเอสไอ ได้เชิญพนักงานอัยการ ตำรวจ และคณะสำนักงานพระพุทธศาสนาแห่งชาติ (พศ.) ร่วมประชุม ภายหลังใช้เวลาประชุมกว่า 2 ชั่วโมง พ.ต.อ.ไพสิฐเปิดเผยว่า ได้ประชุมร่วมกับอัยการ และตำรวจ โดยพูดคุยกันใน 2 ประเด็นคือ 1. ผู้เกี่ยวข้องกับการถ่ายโอนเช็คจากสหกรณ์ฯคลองจั่น เข้าวัดพระธรรมกาย และนำเช็คไปซื้อหุ้นในตลาด หลักทรัพย์ 2.การขอหมายค้นวัดพระธรรมกายรอบที่ 2 ขณะนี้ดีเอสไอมีความพร้อมในเรื่องเอกสารการขอหมายค้น แต่ยังรอการประสานงานจากหน่วยงานที่เกี่ยวข้อง หากติดต่อกลับมาจะขอหมายค้นทันที,การขอหมายค้นครั้งนี้ จุดประสงค์เพื่อเข้า จับกุมพระธัมมชโย ในการข่าวทราบว่าพระธัมมชโยยังอยู่ในวัด ส่วนกรณีที่วัดยังไม่ตอบหนังสือกลับมายังดีเอสไอว่า พระธัมมชโยยังอยู่ในวัดหรือไม่ ไม่เป็นอุปสรรคในการขอหมายค้น ดีเอสไอจะออกหมายเรียกรักษาการเจ้าอาวาสวัดพระธรรมกาย และ ผู้ที่เกี่ยวข้องมาดำเนินการตามขั้นตอนกฎหมาย ส่วนผลการเจรจาร่วมกันของทั้ง 4 ฝ่ายคือ ดีเอสไอ เจ้าคณะจังหวัดปทุมธานี อัยการ และตัวแทนวัดพระธรรมกาย เมื่อวันที่ 2 ธ.ค.ที่ผ่านมา ดีเอสไอกำลังรอผลการเจรจาจากนายพนม ศรศิลป์ ผอ.สำนักงานพระพุทธศาสนาแห่งชาติ พ.ต.อ.ไพสิฐกล่าว,ด้านนายขจรศักดิ์ พุทธานุภาพ อัยการพิเศษฝ่ายสอบสวน 3 สำนักงานอัยการสูงสุด กล่าวว่า การประชุมวันนี้มีความคืบหน้าอย่างมาก โดยพูดคุยเรื่องการออกหมายเรียกพระทัตตชีโว รักษาการเจ้าอาวาสวัดพระธรรมกาย มาให้ปากคำกับพนักงานสอบสวนดีเอสไอในเร็วๆนี้ รวมถึงผู้ที่เกี่ยวข้องให้ความช่วยเหลือพระธัมมชโย โดยจะสอบถามเกี่ยวกับประเด็นเรื่องอำนาจหน้าที่ ความรับผิดชอบในวัดพระธรรมกาย และการให้ที่พักพิงกับพระธัมมชโย นอกจากนี้ ยังหารือความพร้อมกรณีพระธัมมชโยยินยอมเข้ามอบตัวจะต้องใช้เอกสารใดบ้าง รวมถึงกรณีที่พระธัมมชโยไม่เข้ามอบตัว จะต้องเตรียมพยานหลักฐานในการขอศาลออกหมายค้นวัดพระธรรมกาย อย่างไร,ก่อนหน้านี้ เมื่อเวลา 10.30 น. ที่กระทรวงยุติธรรม พล.อ.ไพบูลย์ คุ้มฉายา รมว.ยุติธรรม เปิดเผยว่า ดีเอสไอกำลังดำเนินการตามขั้นตอนใน 2 แนวทางคู่ขนานกันไป คือ 1.เรื่องการมอบตัวของพระธัมมชโย หากไม่มอบตัวจะดำเนินการอย่างไร 2.ส่วนการขอหมายค้น จำเป็นต้องมีเอกสารการยืนยันตัวบุคคลว่า พระธัมมชโยยังอยู่ในวัดหรือไม่ หากเข้าไปควบคุมตัว และเจอกลุ่มมวลชนจะดำเนินการอย่างไร เท่าที่ทราบจากทีมเจรจา ศิษยานุศิษย์ยืนยันจะไม่ขัดขืนอะไร ส่วนรายละเอียดการเจรจาที่ พศ. จะเข้ามารายงานผล ไม่ทราบว่าจะเข้ามาเมื่อไหร่ ดีเอสไอ ตำรวจ และ พศ.จะต้องไปดำเนินการตามระเบียบกฎหมาย ส่วนเรื่องการขอประกันตัวพระธัมมชโย ขึ้นอยู่กับดุลพินิจของศาลว่าจะอนุญาตหรือไม่,กรณีเจ้าหน้าที่ตำรวจแจ้งความพระทัตตชีโว รักษาการเจ้าอาวาสวัดพระธรรมกาย ในข้อหาให้ที่พักพิงกับพระธัมมชโย ภายหลังวัดพระธรรมกายออกมาระบุว่า ขณะนี้พระสุธรรม สุธัมโม เป็นผู้ปฏิบัติหน้าที่รักษาการเจ้าอาวาส ไม่ใช่พระทัตตชีโว เรื่องดังกล่าวต้องมีเอกสารชี้แจง เพราะตำแหน่ง รักษาการเจ้าอาวาส มีกฎหมายควบคุมอยู่ จะเปลี่ยนเอง ตามใจชอบไม่ได้ หากพระทัตตชีโวไม่ได้เป็นรักษาการเจ้าอาวาส ทางวัดพระธรรมกายก็ต้องทำเอกสารชี้แจงมา ทุกอย่างต้องมีเอกสารหลักฐานสามารถพิสูจน์ได้อยู่แล้ว พล.อ.ไพบูลย์กล่าว,วันเดียวกัน ที่สำนักงานตำรวจแห่งชาติ พ.ต.อ.กฤษณะ พัฒนเจริญ รองโฆษก ตร. กล่าวว่า หากพบว่าพระธัมมชโยหลบหนีออกนอกวัดไปแล้ว จะพิจารณาลงโทษเจ้าหน้าที่ที่เกี่ยวข้องในการควบคุมดูแลผู้ต้องหา ที่ปล่อยให้หลบหนีไปได้ ส่วนใครที่มีส่วนให้ที่พักพิง ปกป้องผู้ต้องหา คงต้องไปดูเพราะเป็นความผิดตาม มาตรา 189 อย่างไรก็ตาม ยังไม่ได้มองไปถึงจุดที่ต้องดำเนินการอย่างไรต่อไป มีเพียงประสานงานด้านการข่าว เพื่อจะเข้าไปดำเนินการกับผู้ต้องหาในเบื้องต้นก่อน โดยกรอบระยะเวลาเป็นไปตามที่ พล.ต.อ.ศรีวราห์ รังสิพราหมณกุล รอง ผบ.ตร.ระบุ,ด้าน พล.ต.อ.จักรทิพย์ ชัยจินดา ผบ.ตร.กล่าวว่า การขอหมายค้นวัดพระธรรมกายของกรมสอบสวนคดีพิเศษ ตำรวจได้เตรียมกำลัง 7 กองร้อย ไว้คอยสนับสนุน มอบหมายให้ พล.ต.อ.ศรีวราห์ รังสิพราหมณกุล รอง ผบ.ตร.ดูแล ส่วนตัวมั่นใจว่า พระธัมมชโยยังอยู่ในวัดพระธรรมกาย ยังไม่หลบหนี มั่นใจว่าคดีนี้จะจบก่อน 3 เดือน หากจับกุมดำเนินคดี จะไม่ให้ประกันตัว เพราะได้ให้โอกาสแล้ว แต่ผู้ต้องหาไม่ติดต่อเข้ามา ส่วนจะให้พระธัมมชโยสึกหรือไม่นั้นหากควบคุมตัวได้ มี พ.ร.บ.สงฆ์กำกับดูแลอยู่แล้ว จะต้องเป็นไปตามขั้นตอน คดีดังกล่าวใช้เวลานานมากแล้ว อยากได้ตัวพระธัมมชโยมาดำเนินคดี แต่การปฏิบัติหน้าที่จะต้องระมัดระวังไม่ให้กระทบด้านศาสนา อย่างไรก็ตาม เป็นพระก็ต้องสวด เป็นตำรวจก็ต้องจับ หากคดีนี้ได้ขยายผล และพบว่ามีการทำผิดคดีอื่น เช่น การฟอกเงิน,จะเอาผิดในทุกข้อหา ส่วนจะปิดวัดหรือไม่นั้น มีหน่วยงานที่เกี่ยวข้องพิจารณาอยู่ว่าจะเข้าข่ายความผิดหรือไม่ พล.อ.ประยุทธ์ จันทร์โอชา นายกรัฐมนตรี ได้แสดงความเป็นห่วงเหตุการณ์ปะทะ เนื่องจากการข่าวพบว่าในวัดระดมศิษยานุศิษย์มาสวดมนต์จำนวนมาก มองว่าเป็นเหตุที่ผิดปกติ ส่วนจะซ่องสุมอาวุธหรือไม่ การข่าวยังไม่ยืนยัน,ขณะที่นายพนม ศรศิลป์ ผอ.สำนักงานพระพุทธศาสนาแห่งชาติ (พศ.) กล่าวว่า ขณะนี้ พศ.ได้รายงานผลเจรจากับวัดพระธรรมกายต่อนายสุวพันธุ์ ตันยุวรรธนะ รมต.ประจำสำนักนายกรัฐมนตรีที่กำกับดูแล พศ. โดยเฉพาะเงื่อนไขของวัดที่ว่า หากพระธัมมชโยเข้าสู่กระบวนการยุติธรรม ขอให้มีหลักประกันในการได้รับประกันตัว เงื่อนไขดังกล่าว ไม่ได้อยู่ในอำนาจในการตัดสินใจของ พศ. และดีเอสไอ แต่เป็นอำนาจของอัยการและศาล ที่จะมีอำนาจในการตัดสินว่าจะให้ประกันตัวหรือไม่ พศ.จะขอหารือเจ้าคณะจังหวัดปทุมธานี พิจารณาใช้อำนาจทางการปกครอง มีแนวทางปฏิบัติตามจริยาพระสังฆาธิการที่สามารถสั่งการให้ดำเนินการปฏิบัติตามคำสั่งได้อยู่แล้ว เพื่อที่จะให้พระราชภาวนาจารย์ หรือพระทัตตชีโว รักษาการเจ้าอาวาสวัดพระธรรมกาย ให้ความร่วมมือกับฝ่ายบ้านเมืองในการทำให้เกิดความเรียบร้อยของคณะสงฆ์ ที่สำคัญ ขอให้ทุกฝ่ายเข้าใจข้อจำกัดของ พศ.ด้วยว่า มีอำนาจหน้าที่ในการเป็นตัวกลางในการเจรจา ไม่มีอำนาจตัดสินใจเรื่องของข้อกฎหมาย,นายพนมกล่าวต่อไปว่า ทราบมาว่าฝ่ายเจ้าหน้าที่บ้านเมืองได้วางมาตรการในเรื่องนี้ไว้ 2 ส่วน คือ 1.ให้ พศ.และเจ้าคณะผู้ปกครอง เชิญพระธัมมชโยเข้าสู่กระบวนการยุติธรรมให้ได้ แต่ขณะนี้ขอยืนยัน พศ.และเจ้าคณะผู้ปกครองยังไม่พบตัวพระธัมมชโย 2. ฝ่ายเจ้าหน้าที่บ้านเมืองต้องตรวจค้นและดำเนินการจับกุม โดยขอให้มีเจ้าคณะผู้ปกครองเป็นทีมร่วมดำเนินการ และอำนวยความสะดวก อย่างไรก็ตาม โดยหลักการแล้ว หากถูกจับกุมดำเนินคดี นายวิษณุ เครืองาม รองนายกรัฐมนตรี ได้อธิบายไว้แล้วว่า หากถูกจับกุมในคดีอาญา และไม่ให้ประกันตัวต้องสึกตามกระบวนการปกครองคณะสงฆ์ และกฎหมายบ้านเมืองต่อไป,สำหรับแนวทางในการดำเนินการทางการปกครองคณะสงฆ์นั้น มีรายงานว่า ในกฎมหาเถรสมาคม ฉบับที่ 24 พ.ศ.2541 ว่าด้วยการแต่งตั้งถอดถอนพระสังฆาธิการ ข้อ 44 ระบุไว้ว่า พระสังฆาธิการต้องเอื้อเฟื้อต่อกฎหมาย พระราชบัญญัติคณะสงฆ์ กฎกระทรวง กฎมหาเถรสมาคม ข้อบังคับ ระเบียบ คำสั่ง มติ ประกาศ พระบัญชาสมเด็จพระสังฆราช สังวร และปฏิบัติตามหลักพระธรรมวินัยโดยเคร่งครัด และข้อ 45 พระสังฆาธิการต้องเชื่อฟังและปฏิบัติตามคำสั่งของผู้บังคับบัญชา ซึ่งสั่งโดยชอบด้วยอำนาจหน้าที่,ในข้อ 54 ระบุว่า พระสังฆาธิการรูปใดประพฤติ ละเมิดจริยา ต้องได้รับโทษฐานละเมิดจริยาอย่างหนึ่งอย่างใด ดังต่อไปนี้ 1.ถอดถอนจากตำแหน่งหน้าที่ 2.ปลดจากตำแหน่งหน้าที่ 3.ตำหนิโทษ 4.ภาคทัณฑ์ และในข้อ 55 ระบุว่า การถอดถอนจากตำแหน่งหน้าที่นั้น จะทำได้ต่อเมื่อพระสังฆาธิการละเมิดจริยาอย่างร้ายแรง แม้ข้อใดข้อหนึ่ง ดังต่อไปนี้ 1.ทุจริตต่อหน้าที่ 2.ละทิ้งหน้าที่โดยไม่มีเหตุผลอันสมควรเกินกว่า 30 วัน 3.ขัดคำสั่งอันชอบด้วยการคณะสงฆ์ และการขัดคำสั่งนั้นเป็นเหตุให้เกิดความเสียหายอย่างร้ายแรงแก่การคณะสงฆ์ 4.ประมาทเลินเล่อในหน้าที่ เป็นเหตุให้เกิดความเสียหายอย่างร้ายแรงแก่การคณะสงฆ์ 5.ประพฤติชั่วอย่างร้ายแรง โดยให้ผู้บังคับบัญชาใกล้ชิดรายงานโดยลำดับจนถึงผู้มีอำนาจแต่งตั้ง เมื่อได้สอบสวนและได้ความจริงตามรายงานนั้นแล้ว ให้ผู้มีอำนาจแต่งตั้งสั่งถอดถอนจากตำแหน่งหน้าที่ได้,ส่วนความเคลื่อนไหวด้านอื่นๆที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวว่า รัฐบาลไม่ดำเนินการอะไร ขอให้ว่ากันไปตามกฎหมาย เมื่อถามว่า รัฐบาลต้องเตรียมการอะไรหรือไม่ หากเกิดเหตุไม่คาดฝัน พล.อ.ประวิตรตอบว่า เจ้าหน้าที่ตำรวจและกรมสอบสวน คดีพิเศษ (ดีเอสไอ) คงพิจารณาเป็นอย่างดี อะไรที่จะทำให้เกิดความเสียหายหรือเหตุร้ายขึ้นคงไม่ทำ แต่ต้องดำเนินการตามกฎหมาย ในฐานะที่ตนดูแลตำรวจพูดได้ว่า ตำรวจต้องปฏิบัติหน้าที่ตามกฎหมาย ส่วนจะดำเนินการอย่างไร ไม่ทราบ เป็นการวางแผนของเขา เจ้าหน้าที่ต้องนำพระธัมมชโยออกมาดำเนินคดีตามกฎหมายให้ได้ ถ้าทำไม่ได้ต้องมีเหตุผลว่าเพราะอะไร เมื่อถามว่า แสดงว่าจะไม่ยื้อจนหมดเวลาของรัฐบาลนี้ใช่หรือไม่ รองนายกฯกล่าวว่า ตำรวจดูอยู่ ทุกอย่างทำตามกฎหมาย,ก่อนหน้านี้ช่วงสายวันเดียวกัน พล.อ.ไพบูลย์ คุ้มฉายา รมว.ยุติธรรม กล่าวถึงกรณี กรมสอบสวนคดีพิเศษ (ดีเอสไอ) ตั้งกรรมการสอบสวน พร้อมสั่งพักราชการ พ.ต.หญิง นาฏยา มุตตามระ ผอ.ส่วนช่วยอำนวยการและประชาสัมพันธ์ และ พ.ท.อมร มุตตามระ (อดีตเจ้าหน้าที่คดีพิเศษชำนาญการ สมัยนายธาริต เพ็งดิษฐ์ เป็นอธิบดีดีเอสไอ) สองสามีภรรยา หลังพบหลักฐานการโอนเงินประมาณ 40 ล้านบาท จากกลุ่มนายหน้าขายที่ดินของสหกรณ์เครดิตยูเนี่ยนคลองจั่น จำกัด เข้าบัญชีทั้งคู่ว่า ต้องให้ความเป็นธรรมกับเจ้าหน้าที่ ขณะนี้อยู่ระหว่างการรอเอกสารชี้แจง แต่เป็นที่น่าสังเกตว่าจะมีเจ้าหน้าที่ระดับสูงเกี่ยวข้องด้วยหรือไม่ เพราะอยู่ดีๆ เงินจำนวนมากขนาดนั้นจะมาเข้าในบัญชีข้าราชการได้อย่างไร ต้องติดตามตรวจสอบต่อไป,ส่วนกรณีที่ บก.ปทส. เข้าแจ้งความกับพนักงานสอบสวน สภ.คลองหลวง จ.ปทุมธานี ให้ดำเนินคดีรักษาการเจ้าอาวาสวัดพระธรรมกาย ในข้อหาให้ที่พักพิงและละเว้นการปฏิบัติหน้าที่ ล่าสุด พ.ต.ท.วิเชียร เหมือนสุวรรณ รอง ผกก.สอบสวน สภ.คลองหลวง เดินทางนำหลักฐานไปที่ศาลจังหวัดธัญบุรี ขออนุญาตศาลออกหมายจับพระสุธรรม สุธัมโม รักษาการเจ้าอาวาสวัดพระธรรมกาย เนื่องจากตรวจสอบแล้วพบว่า พระสุธรรมเป็นรักษาการเจ้าอาวาส ไม่ใช่พระทัตตชีโว อย่างไรก็ตาม ศาลธัญบุรีพิจารณาแล้วให้ออกเป็นหมายเรียกแทน โดยเจ้าหน้าที่ตำรวจได้ออกหมายเรียกพระสุธรรม สุธัมโม รักษาการเจ้าอาวาสวัดพระธรรมกาย ให้เข้าพบ เพื่อสอบปากคำ ในวันที่ 13 ธ.ค.59 เวลา 13.00 น.
ศาลจังหวัดธัญบุรีออกหมาย เรียกพระสุธรรมสุธัมโม พบพนักงานสอบสวนรับทราบข้อหาให้ที่พักพิงคนร้ายและละเว้นการปฏิบัติหน้าที่ บิ๊กต๊อกชี้ การเปลี่ยนตัวรักษาการเจ้าอาวาสวัดพระธรรมกาย ต้องมีเอกสารหลักฐาน เปลี่ยนเองตามใจชอบไม่ได้
ข่าวหน้า1,ค้นวัดพระธรรมกาย,พระธัมมชโย,ดีเอสไอ,ขอหมายค้น